কার নির্দেশে আচমকা সন্ন্যাস নিলেন মমতা?

ওয়েব ডেস্ক: নয়ের দশকে বলিউডে ঝড় তুলেছিলেন অভিনেত্রী মমতা কুলকার্নি (Mamata Kulkarni)। তাঁর সৌন্দর্য ও অভিনয় দক্ষতায় মুগ্ধ হয়েছিল পুরো দেশ। কিন্তু ২০০০ সালের পর মমতা বলিউড (Bollywood) থেকে রীতিমতো গায়েব হয়ে যান। এরপর তিনি দেশ ছেড়ে মার্কিন মুলুকে পাড়ি দেন। তবে সম্প্রতি তিনি আবার সংবাদ শিরোনামে উঠে এসেছেন। তবে এবার কোনও সিনেমার জন্য নয়, বরং তার আধ্যাত্মিক যাত্রার জন্য চর্চায় এসেছে এই প্রাক্তন অভিনেত্রীর নাম।

মহাকুম্ভে (Mahakumbh 2025) সন্ন্যাস নিয়েছেন বলিউডের প্রাক্তন অভিনেত্রী মমতা কুলকার্নি। সম্প্রতি প্রয়াগরাজের (Prayagraj) সঙ্গম ঘাটে গেরুয়া বসন পরে সন্ন্যাস গ্রহণ করেন তিনি। তাঁর নতুন আধ্যাত্মিক নাম দেওয়া হয়েছে ‘শ্রী যমাই মমতা নন্দগিরি’। কিন্নর আখড়ার আচার্য মহামণ্ডলেশ্বর লক্ষ্মী নারায়ণ তাঁর পট্টাভিষেক সম্পন্ন করেন এবং তাকে মহামণ্ডলেশ্বর পদে অধিষ্ঠিত করার ঘোষণা করেন।

আরও পড়ুন: মহাকুম্ভের ৩ আশ্চর্য সন্ন্যাসী, যাঁদের রয়েছে অলৌকিক ক্ষমতাও!

কিন্তু আচমকা কেন সন্ন্যাস নিলেন তিনি? এই বিষয়ে কথা বলতে গিয়ে মমতা জানিয়েছেন, “২০০০ সাল থেকেই আমি ধ্যান এবং তপস্যায় লিপ্ত। আজ আমার ২৩ বছরের আধ্যাত্মিক যাত্রা সম্পন্ন হল। ধ্যানের মাধ্যমে আমি অনেক প্রশ্নের উত্তর পেয়েছি। কালীমায়ের স্বপ্ন আমাকে সন্ন্যাসের পথে আসার নির্দেশ দেয়। মহাকাল এবং মহাকালীর ইচ্ছের বাইরে কিছুই হয় না। তাদের নির্দেশেই আমি এই নতুন পথ বেছে নিয়েছি।”

তিনি আরও বলেন, “অনেকে হতাশ হয়েছেন, কারণ তাঁরা ভেবেছিলেন আমি হয়তো আবার বলিউডে ফিরব। কিন্তু সিনেমা আমার কখনও পছন্দ ছিল না। মায়ের চাপে অভিনয়ে আসতে বাধ্য হয়েছিলাম। তাই বলিউড ছেড়ে দেওয়ার কোনও দুঃখ নেই।”